โบรกฯ แนะจับตา 8 กลุ่มเด็ด พร้อมชู 15 หุ้นมีประเด็นหนุน
บล.ไอร่า มองว่า SET มีโอกาสปรับลงตามตลาดต่างประเทศภายใต้ปัจจัยกดดันจากประเด็นต่างประเทศที่มีน้ำหนักมากขึ้น แนะนำจับตา 8 กลุ่มเด็ด พร้อมชู 15 หุ้นมีประเด็นหนุน
18 พ.ค. 2560

บล.ไอร่า ระบุในบทวิเคราะห์ (18 พ.ค.) โดยมองว่า SET มีโอกาสปรับลงตามตลาดต่างประเทศภายใต้ปัจจัยกดดันจากประเด็นต่างประเทศที่มีน้ำหนักมากขึ้น โดยเฉพาะความกังวลต่อสถานการณ์การเมืองของสหรัฐฯ หลัง ปธน.โดนัลด์ ทรัมป์ เข้าแทรกแซงการทำงานของหลายหน่วยงาน
รวมถึง FBI และความขัดแย้งที่เกิดขึ้นทำให้คาดว่าอาจส่งผลกระทบต่อแผนกระตุ้นเศรษฐกิจ ของ ปธน.โดนัลด์ ทรัมป์ ทั้งการปฏิรูปภาษี การผ่อนคลายกฎระเบียยต่างๆ รวมถึงการใช้จ่ายของภาครัฐครั้งใหญ่ มูลค่ารวม 1.0 ล้านล้านUSD ตลอด 10 ข้างหน้า และล่าสุดอาจนำไปสู่การถอดถอน ปธน.โดนัลด์ ทรัมป์ ออกจากตำแหน่ง
อย่างไรก็ตามคาดยังได้รับปัจจัยบวก จากทิศทางราคาน้ำมัน ที่คาดยังมีแนวโน้มปรับขึ้น หลังรัสเซีย (ผู้ผลิตน้ำมันรายใหญ่) และซาอุดิอาระเบีย (ผู้ส่งออกน้ำมันรายใหญ่) มีความเห็นตรงกันที่จะขยายระยะเวลาปรับการผลิตจากเดิมครบในเดือนมิ.ย.’60 เป็นมี.ค.’61 เพื่อให้ตลาดน้ำมันดิบเข้าสู่สมดุล ซึ่งคาดส่งผลดีต่อราคาหุ้นในกลุ่มพลังงาน ขณะที่กลุ่มผู้ผลิตน้ำมัน Opec จะมีการประชุมในวันที่ 25/5/60
ส่วนประเด็นในประเทศ ยังไม่มีปัจจัยชี้นำใหม่ ทางด้าน Fund Flow ยังมีความผันผวน จากแรงซื้อ/ขายสุทธิของต่างชาติ สลับกัน ขณะที่คาดกลุ่มธนาคารได้รับปัจจัยกดดันจากการปรับลดดอกเบี้ยของธนาคารขนาดใหญ่ในช่วง 1 – 2 วันที่ผ่านมา ซึ่งอาจส่งผลกระทบต่อ NIM โดยแนะติดตามการประชุม กนง. วันที่ 24/5/60 (อัตราดอกเบี้ยนโยบาย ปัจจุบัน 1.50%)
และยังแนะจับตา
(1) กลุ่มอาหาร ได้รับประโยชน์จากการส่งออกที่เพิ่มขึ้น เช่น BR และ CBG เป็นต้น
(2) กลุ่มธนาคาร ได้รับประโยชน์จากการฟื้นตัวของเศรษฐกิจไทยปี ’60 เช่น KBANK และ SCB เป็นต้น
(3) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
(4) กลุ่มวัสดุก่อสร้าง ที่คาดได้รับประโยชน์ต่อเนื่องจากส่วนต่างผลิตภัณฑ์ที่สูงขึ้น และความต้องการในประเทศที่คาดดีขึ้น เช่น SCC
(5) กลุ่มรับเหมาก่อสร้าง ที่ได้รับประโยชน์จากงานภาคเอกชนที่เข้ามาต่อเนื่อง เช่น SQ เป็นต้น
(6) กลุ่มพลังงาน เช่น PTT ได้รับประโยชน์จากธุรกิจก๊าซที่แนวโน้มกำไรเติบโตดี ขณะที่ IRPC, TOP และ SPRC แนวโน้มผลการดำเนินงานดี ค่าการกลั่นปรับตัวสูงขึ้น
(7) กลุ่มสื่อและสิ่งพิมพ์ โดยบริษัทที่ได้รับประโยชน์จากค่าโฆษณาที่คาดว่าจะฟื้นตัวในช่วง 1Q/60 และเรตติ้งที่อยู่ในอันดับต้นๆ เช่น WORK
(8) กลุ่มขนส่ง ยังได้รับผลดีจากการท่องเที่ยวที่มีแนวโน้มฟื้นตัวในช่วง 2Q/60 เช่น AAV, AOT